Александър Пушкин
Земя и море

Превод от руски: Вътьо Раковски, —

chitanka.info

Земя и море[0]

Когато в морски синини

зефир се хлъзга, тихо вее

и в корабни платна звъни,

и лодки по вълни люлее,

напуснал своя тъжен плен,

ленив за труд, аз весел тичам,

забравям песните във мен —

шума на синьото море обичам.

Когато морските вълни

реват, кипят и с пяна пляскат

и гръм гърми във висини,

и мълнии във мрака бляскат —

отдалечен от този бряг

в гостоприемната дъбрава,

в земята вярна вярвам пак

и за рибаря жал ми става;

живее той на тесен члън,

играчка сляпа на вълните,

а аз — със тишина и сън,

с шума на ручей в долините.

[0] Напечатано в „Новости литературы“, 1825, бр.1. Представлява свободно претворяване на стихове от древногръцкия поет Мосх (II в. пр.н.е.). ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.